Mange kender måske følelsen af at finde noget ved et tilfælde, som man ellers fuldstændigt har glemt alt om. Den følelse kender de i hvert fald på Dansk Støberimuseum i Nykøbing. Her bruger man lige nu corona-nedlukningen på at få ordnet en stor genindretning af museet, og i den forbindelse har man fundet en stor salsovn fra 1910, som alle havde glemt alt om. Det var forvalter Lars Peter Rahbek, der fandt den store ovn. - Da han var ved at rydde ud, så kunne han pludselig godt huske den her ovn, så han ville lige se, om den nu også var intakt, og det var den heldigvis, fortæller Anders Have Espersen, der er museumsdirektør for Museum Mors. Produceret på Mors Ovnen er ikke den eneste, der er dukket op under oprydningen. Faktisk har museet fundet tre-fire ovne, men salsovnen er klart den største. - Den ligger nok ikke lige i enhver skuffe derhjemme. Der skal også et stort museum til at have plads til sådan noget her. Jeg tvivler på, at der er ret mange andre museer i Danmark, der har sådan en stor ovn her, siger Anders Have Espersen. Salsovnen er produceret på Morsø Jernstøberi, men har stået i Norge, inden den blev pakket sammen og transporteret tilbage til øen. Her kan du se TV MIDTVESTs indslag. Hårdt arbejde Dansk Støberimuseum har mellem 150-200 ovne i samlingen, som nu bliver genindrettet fuldstændigt. - Den her samling har stået i alt for lang tid uden at være ordentligt formidlet og registreret, og nu har vi muligheden for det. Det er jo vigtigt, fordi vi gerne vil give vores gæster den bedste oplevelse, når de kommer her, forklarer Anders Have Espersen. Hvis alt går efter planen, så vil museet åbne udstillingen den 29. marts.

Opsummering:
Ovnen er nu den største i Dansk Støberimuseums samling.